Document ID: 32003D0377

Απόφαση της Επιτροπής
της 22ας Μαΐου 2003
για τροποποίηση της απόφασης 2003/67/ΕΚ του Συμβουλίου σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής
[κοινοποιηθείσα υπό τον αριθμό Ε(2003) 1636]
(Κείμενο που παρουσιάζει ενδιαφέρον για τον ΕΟΧ)
(2003/377/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΟΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία από την οδηγία 96/43/ΕΚ(3), και ιδίως το άρθρο 18 παράγραφος 1,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(4), όπως τροποποιήθηκε τελευταία από την οδηγία 1999/89/ΕΚ(5), και ιδίως το άρθρο 11 παράγραφος 1, το άρθρο 12 παράγραφος 2, το άρθρο 14 παράγραφος 1 και το άρθρο 14α,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(6), όπως τροποποιήθηκε τελευταία από την απόφαση 2003/42/ΕΚ(7), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Μετά την επιβεβαίωση της εμφάνισης κρουσμάτων ψευδοπανώλους των πτηνών, τον Οκτώβριο 2002, σε ορισμένες δυτικές περιοχές των Ηνωμένων Πολιτειών της Αμερικής, θεσπίστηκε η απόφαση 2003/67/ΕΚ του Συμβουλίου, της 28ης Ιανουαρίου 2003, σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής και για παρέκκλιση από τις αποφάσεις 94/984/ΕΚ, 96/482/ΕΚ, 97/221/ΕΚ, 2000/572/ΕΚ, 2000/585/ΕΚ, 2000/609/ΕΚ και 2001/751/ΕΚ της Επιτροπής(8), για την προστασία της Κοινότητας από τους κινδύνους που συνδέονται με την εισαγωγή ζώντων πουλερικών και κρέατος πουλερικών από τις Πολιτείες της Καλιφόρνιας, της Νεβάδας και της Αριζόνας.
(2) Στις 11 Απριλίου 2003, οι κτηνιατρικές αρχές των Ηνωμένων Πολιτειών της Αμερικής ανακοίνωσαν στην Επιτροπή την εκδήλωση κρούσματος ψευδοπανώλους των πτηνών στην Πολιτεία του Τέξας, κοντά στα σύνορα με την Πολιτεία του Νέου Μεξικού. Έχουν ληφθεί έκτακτα μέτρα σε αρκετές περιοχές των Πολιτειών αυτών.
(3) Τα μέτρα που εφαρμόζονται στο Τέξας και στο Νέο Μεξικό είναι ισοδύναμα με εκείνα που έχουν ήδη εφαρμοστεί στην Καλιφόρνια, στην Νεβάδα και στην Αριζόνα.
(4) Ως εκ τούτου, η απόφαση 2003/67/ΕΚ πρέπει να τροποποιηθεί για να συμπεριληφθούν οι περιοχές στις Πολιτείες του Τέξας και του Νέου Μεξικού στο παράρτημα της απόφασης αυτής.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/67/EΚ τροποποιείται ως εξής:
1. Το παράρτημα αντικαθίσταται από το παράρτημα της παρούσας απόφασης.
2. Στο άρθρο 6 η ημερομηνία "1 Ιουνίου 2003" αντικαθίσταται από την ημερομηνία "1 Αυγούστου 2003".
Άρθρο 2
Τα κράτη μέλη τροποποιούν τα μέτρα που εφαρμόζουν στις εισαγωγές από τις Ηνωμένες Πολιτείες της Αμερικής των προϊόντων που αναφέρονται στο άρθρο 1 παράγραφος 1 της απόφασης 2003/67/ΕΚ ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα.
Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση εφαρμόζεται από τις 30 Μαΐου 2003.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 22 Μαΐου 2003.

Labels: 3
18
6